صادق آباد

صادق آباد ضلع رحیم یار خان تے سرائیکی وسیب دی آخری تحصیل ہے۔ اے شہر سرائیکی وسیب تے سندھ دے سنگم تے واقع ہے ۔ جغرافیائی طور تے اے سابقہ ریاست بہاول پور دا حصہ ہا تے بہاو ل پور ہُݨ ہک ڈویژن ہے۔ بھارت دی سرحد اتھوں کر تقریباً 20میل دے فاصلے تے ہے ۔ اے شہر رحیم یار خان توں صرف14میل دے فاصلے تے ہے۔ ایں نویں شہر دا سنگ بنیاد نومبر1948ء اچ امیر بہاولپور ، صادق محمد خان عباسی خامس نے رکھیا تے انہاں دے ناں نال ’’صادق آباد‘‘موسوم تھیا۔ ایندی بنیاد رکھے ونڄݨ تو ں پہلے احمد پور لمہ ایں تحصیل دا صدر مقام ہا۔ جدید شہر ہووݨ دے باوجود ایں ٻہوں تیزی نال ترقی کیتی اے۔

تحصیل صادق آباد دے لوکاں دی اَݨ گھٹ محنت د ے نتیجے نال اے علاقہ صنعت، تجارت تے زراعت دا قابد تقلید نمونہ ہے۔ اتھاں ہُݨ 20کاٹن جننگ فیکٹر یاں ہن، 2عدد آئل ملاں ہن، یونائیٹڈ شوگر ملز ہے ، فوجی فائونڈیشن دی ایشیاء دی سب توں وݙی کھاد فیکٹری ایف ایف سی ہے۔ ادویات بݨاوݨ آلی شاریکس لیبارٹریز ہے۔ شیر پاک دے ناں نال بوتلاں تے بند کھیر اتھائوں پورے ملک کوںفراہم کیتا ویندے۔ اتھاں چار کالج تے ٻارہاں ہائی سکول ہن ، علاج معالجے کیتے بہترین کلینک ہن۔ دینی تعلیم کیتے مدرسہ انوار القرآن، دارالعلوم مدینہ، مدرسہ رفیق العلماء ، مدرسہ عربیہ فیض الاسلام، مدرسہ عربیہ رشیدیہ تعلیم القرآن مشہورہن۔ تحریک پاکستان دے ݙو انتہائی اہم کارکن اتھاں مقیم ہن، میر زاہد حسین، تے مولوی بشیر ا ٹھگر۔ میر زاہد حسین دا قائم کردہ ’’بیت الحکمت‘‘ سنٹرل لائبریری بہاولپور دے بعد پورے بہاول پور ڈویژن دا سب توں معیاری کتب خانہ ہے تے اہل علم کیتے قابل دید ۔ اتھاں قابل دید مقامات ٻئے وی ہن۔ بھونگ دی مسیت، یا گڈو بیراج جیڑھا صرف ہک گھنٹے دی مسافت تے ہے یا احمد پور لمہ جیندے قدیمی تاریخی قلعے دے آثار حالی تئیں موجود ہن ۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء